มัสยิดอะลี บิตชีน

มัสยิดอะลี บิตชีน (อาหรับ: مسجد علي بتشين) เป็นมัสยิดซุนนีที่แอลเจียร์ ประเทศแอลจีเรีย ตั้งชื่อตามอะลี บิตชีน ผู้สั่งให้ก่อสร้างใน ค.ศ. 1622 มัสยิดนี้ตั้งอยู่ในก็อศบะฮ์แห่งแอลเจียร์ แหล่งมรดกโลกของยูเนสโก อยู่ตรงจุดตัดระหว่างบาบุลวาด และพื้นที่ด้านล่างของก็อศบะฮ์ ประวัติ อะลี บิตชีนสั่งให้สร้างมัสยิดตามแบบออตโตมันใน ค.ศ. 1622 หออะษานสูง 15 เมตร (49 ฟุต) สร้างเสร็จในแบบมัฆริบ มัสยิดขนาด 500 ตารางเมตร (5,400 ตารางฟุต) มีสามชั้น สามห้อง ร้านค้าสิบร้าน ร้านทำขนมปัง โรงอาบน้ำ โรงสี และที่พัก ที่พักแห่งนี้ถูกใช้โดยนักการเมืองและผู้นำทางศาสนาระดับสูงหลายคน โรงอาบน้ำได้รับความนิยมเป็นพิเศษ และยังคงเปิดให้บริการจนกระทั่งสองปีหลังเริ่มต้นการยึดครองของฝรั่งเศส มัสยิดตั้งอยู่ในย่านการค้าของก็อศบะฮ์ ทำให้มีร้านค้ามากมายดำเนินกิจการอยู่รอบ ๆ มัสยิด ใน ค.ศ. 1703 มัสยิดแห่งนี้ถูกเปลี่ยนชื่อชั่วคราวเป็น "มัสยิดซีดี อัลมะห์ดี" ซึ่งสะท้อนถึงผู้ว่าการในขณะนั้น ในระหว่างการยึดครองของฝรั่งเศส ความสูงของหออะษานถูกลดเหลือ 12 เมตร (39 ฟุต) จากนั้นมัสยิดก็ถูกดัดแปลงเป็นศูนย์เภสัชกรรมทหารก่อนที่จะเปลี่ยนเป็นโบสถ์ใน ค.ศ. 1843 หลังจากการเปลี่ยนแปลง ลักษณะบางอย่างของสถาปัตยกรรมอิสลามก็หายไป ผู้ยึดครองชาวฝรั่งเศสยังได้นำประตูบานหนึ่งของมัสยิดกิตชาวะฮ์ไปใช้เป็นที่ประดับของโบสถ์ที่เพิ่งเปลี่ยนใหม่ มัสยิดแห่งนี้เป็นหนึ่งในมัสยิดอีก 21 แห่งในก็อศบะฮ์ที่ลักษณะต่าง ๆ ถูกดัดแปลงหรือเปลี่ยนแปลง เช่น การกำจัดสถานที่อาบน้ำละหมาด และเปลี่ยนแปลงเมียะห์รอบ มัสยิดแห่งนี้ได้รับการประกอบพิธีเป็นมัสยิดอีกครั้งหลังได้รับเอกราช โดยนำกางเขนคริสเตียนออกจากหออะษาน ตอนแรกมัสยิดรองรับผู้มาละหมาดได้ถึง 500 คน หลังการบูรณะใน ค.ศ. 2010 สามารถรองรับเพิ่มอีก 300 คน หมายเหตุ อ้างอิง แหล่งข้อมูลอื่น วิกิมีเดียคอมมอนส์มีสื่อเกี่ยวกับ Ali Bitchin Mosque